Tímabundin frestun á vinnu við byggingu Tónlistarhúss 05. janúar 2009 Tímabundin frestun á vinnu við byggingu Tónlistarhúss Allra síðustu mánuði hafa staðið yfir viðræður við Austurhöfn TR , sem er samstarfsvettvangur ríkis og Reykjavíkurborgar vegna byggingar og reksturs Tónlistarhúss , um kaup Austurhafnar á Eignarhaldsfélaginu Portusi sem er aðili að verksamningi við ÍAV um byggingu Tónlistarhússins . Ekki hefur enn tekist að ljúka þessum viðræðum , en þær eru flóknar og snerta m.a. ríkið , Reykjavíkurborg , Gamla Landsbankann , Nýja Landsbankann auk ÍAV . ÍAV hafa tekið þátt í þessum viðræðum að hluta til og sýnt mikinn skilning og þolinmæði . ÍAV hafa ekki fengið greitt fyrir vinnu við byggingu hússins í þrjá mánuði og neyðist því til að fresta framkvæmdum sem hefjast áttu í dag , 5. janúar , að afloknu jólaleyfi starfsmanna meðan samningum hefur ekki verið lokið . Á verkstað hafa unnið á þriðja hundrað starfsmenn ÍAV og undirverktaka auk þess sem fjöldi undirverkaka hefur unnið að verkinu víðar . Starfsmenn ÍAV munu tímabundið flytjast í önnur verkefni félagsins . ÍAV vonast til þess að framkvæmdir geti hafist á ný á næstu dögum . Nánari upplýsingar veitir : Sigurður Ragnarsson , framkvæmdastjóri Austurhafnarverkefnis , sigurdur@iav.is , gsm 693 4282 .